“เจดับเบิ้ลยูดี อินโฟโลจิสติกส์” เพิ่มทุน 120 ล้านหุ้น แต่งตัวเตรียมเข้า SET
"เจดับเบิ้ลยูดี อินโฟโลจิสติกส์" ยื่น Filing version แรก เมื่อวันที่ 24 มี.ค.58 จะเสนอขายหุ้นเพิ่มทุนแก่ประชาชนเป็นครั้งแรก(IPO)จำนวน 120 ล้านหุ้น เตรียมเข้า SET โดยมี บล.กสิกรไทย เป็นที่ปรึกษาทางการเงิน
25 มี.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ ระบุว่า บริษัท เจดับเบิ้ลยูดี อินโฟโลจิสติกส์  จำกัด (มหาชน) ได้ยื่น Filing version แรก เมื่อวันที่ 24 มี.ค.58 จะเสนอขายหุ้นเพิ่มทุนแก่ประชาชนเป็นครั้งแรก(IPO)จำนวน 120 ล้านหุ้น
โดยมี บล.กสิกรไทย เป็นที่ปรึกษาทางการเงิน วัตถุประสงค์การใช้เงิน เพื่อใช้เป็นเงินลงทุนเพื่อรองรับการขยายกิจกำร และใช้เป็นเงินทุนหมุนเวียน ทั้งนี้ บริษัทฯมีความประสงค์จะขอเข้าจดทะเบียนในตลาดหลักทรัพย์แห่งประเทศไทย(SET) 
สำหรับบมจ. เจดับเบิ้ลยูดี อินโฟโลจิสติกส์ ให้บริการทางด้านโลจิสติกส์ภายในประเทศ (In-land Logistics) อย่างครบวงจร  ผลการดำเนินงานของบริษัทฯ ณ วันที่ 31 ธ.ค.57 บริษัทฯมีสินทรัพย์ 4,550.2 ล้านบาท หนี้สิน 3,255.2 ล้านบาท และมีส่วนของผู้ถือหุ้น 1,295.0 ล้านบาท โดยมีรายได้รวม 2,283.9 ล้านบาท กำไรสุทธิ 124.3 ล้านบาท
ณ วันที่ 31 ธ.ค.57 บริษัทมีทุนจดทะเบียน 300 ล้านบาท และทุนจดทะเบียนชำระแล้ว 240 ล้านบาท แบ่งเป็นหุ้นสามัญ 480 ล้านหุ้น มูลค่าที่ตราไว้หุ้นละ 0.5 บาท ภายหลังจากการเสนอขายหุ้นสามัญจำนวน 120 ล้านหุ้นในครั้งนี้ บริษัทจะมีทุนชำระแล้วเพิ่มเป็น 300 ล้านบาท มูลค่าที่ตราไว้หุ้นละ 0.5 บาท แบ่งเป็นหุ้นสามัญ 600 ล้านหุ้น
ผู้ถือหุ้นรายใหญ่ของบริษัทฯ ได้แก่ กลุ่มนายชวนินทร์ บัณฑิตกฤษดา ถือหุ้น 302,669,300 หุ้น หรือคิดเป็น 63.06% หลังเสนอขายหุ้นเพิ่มทุนจะลดสัดส่วนการถือหุ้นลงเหลือ 50.44% รองลงมา คือ กลุ่มนายจิตชัย นิมิตรปัญญา ถือหุ้น 109,439,600 หุ้น หรือคิดเป็น 22.80% หลังเสนอขายหุ้นเพิ่มทุนจะลดสัดส่วนการถือหุ้นลงเหลือ 18.24%
ทั้งนี้ บริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่าร้อยละ 40 ของกำไรสุทธิจากงบการเงินเฉพาะกิจการของบริษัทฯ ภายหลังการหักภาษีเงินได้นิติบุคคลและการจัดสรรทุนสำรองตามกฎหมาย